MOSTA………………. 5 TARXIEN R………… 2 Mosta kisbu t-tieni rebħa f’erbat ijiem b’rebħa meritata ta’ 5-2 kontra Tarxien Rainbows, tliet punti li tefgħuhom fl-ewwel nofs tal-klassifika. Ir-rebħa kienet aktar mertu tagħhom milli nuqqasijiet ta’ Tarxien, biż-żgħażagħ Dexter Xuereb u Zachary Brincat jispikkaw. Kienu Tarxien li marru fil-vantaġġ wara disa’ minuti bid-difensur MATTHEW TABONE jmattar saqajh biex għeleb lil Andreas Vella b’xutt fil-baxx, wara konklużjoni ta’ Daniel Zerafa. Mosta ġabu d-draw fis-17-il minuta meta ZACHARY BRINCAT deher li għeleb in-nasba tal-offside minn passaġġ ta’ Weverton Gomes. Iż-żagħżugħ avvanza waħdu u għadda l-ballun minn taħt saqajn Matthew Towns. Il-Mostin marru fil-vantaġġ fit-23 minuta bi free-kick preċiż ta’ DEXTER XUEREB li għeleb lil Towns, bil-ballun jispiċċa fir-rokna ta’ fuq tax-xibka. Iżda l-vantaġġ dam jitgawda disa’ minuti għaliex Tarxien ġabu d-draw b’xutt ta’ ALEKSA ANDREJIC minn barra l-kaxxa. It-tim ta’ Mark Miller daħal jistrieħ fil-vantaġġ b’azzjoni oħra sabiħa li fiha Dexter Xuereb tefa’ kross fil-baxx mil-lemin lejn ZACHARY BRINCAT li b’konklużjoni tipika ta’ attakkant għeleb lil Towns b’xutt fil-baxx. Il-logħbiet żammet l-istrss livell fit-tieni taqsima, b’Mosta jagħmluhom 4-2 fit-48 minuta meta Duane Bonnici, għadda lejn Brincat li b’intelliġenza fetaħ fuq il-lemin lejn WEVERTON GOMES li skorja b’xutt fil-baxx. WEVERTON GOMES saħansitra skorja l-ħames gowl tliet minuti meta minn barra l-kaxxa qabbeż għar-rokna ta’ fuq u ma tax ċans lil Towns. Tarxien għal ftit ma naqqsux id-distakk fit-58 minuta b’Pedro Gusso kważi jikkommeti awto-gowl, b’Andreas Vella bl-għajnuna tal-mimduda jsalva fil-ħin. Sitt minuti wara, xutt immirat għar-rokna ta’ Andrejic, spiċċa ftit barra. Mosta baqgħu jikkontrollaw mingħajr diffikultà, b’Tarxien xorta baqgħu jippruvaw inaqqsu b’Vella jdawwar f’korner tentattiv ta’ Sliv Shaba. Mosta: A. Vella, D. Xuereb, T. Farrugia, P. Gusso, D. Brown, M. Muchardi, G. Aquilina, C. Ememe (K. Frendo 92’), D. Bonnici (K. Gatt 85’), W. Gomes, Z. Brincat (D. Mohammed 88’) Tarxien: M. Towns, B. Muscat, M. Tabone, D. Zerafa (M. Botta 57’), T. Veronese, G. Camilleri, M. Ciantar (P. Kanzurov 66’), M. Stanojevic, N. Portelli (A. Azzopardi 50’), S. Shaba, A. Andrejic Imwissija: Z. Brincat 43’, D. Xuereb 85’, C. Ememe 89’ (M), M. Botta 74’, M. Tabone 79’ (T) Skorjaw: M. Tabone 9’, A. Andrejic 32’ (T), Z. Brincat 17’, 43’, D. Xuereb 23’, W. Gomes 48’, 51’ (M) Referee: Alex Johnson Assistenti Referees: Roberto Vella, Duncan Spencer